Dmitri van Twer of Dmitri die Verskriklike Oë (Russies: Дми́трий Миха́йлович Тверcко́й, Дми́трий Гро́зные О́чи; 1299 – 15 September 1326) was van 1318 tot 1326 die prins van Twer en van 1322 tot 1326 die grootprins van Wladimir. Hy was die seun van Michail van Twer en Anna van Kasjin. Dmitri het sy pa se stryd teen Joeri III van Moskou voortgesit vir die amp van grootprins van Wladimir, wat die hoofprins van Rusland was en deur die khan van die Goue Horde aangestel is. Ná Joeri se gekonkel, wat gelei het tot die toekenning van die amp aan hom en die teregstelling van Michail in 1318, het Michail se seuns, Dmitri en Aleksander, ’n reeks oorloë teen Joeri gemaak en hom by die Horde verkla. Dit het daartoe gelei dat Dmitri die amp van grootprins in 1322 gekry het en hy Joeri drie jaar later vermoor het. Dmitri self is vir die moord in hegtenis geneem en in 1326 deur die khan laat teregstel. John Fennell, "Princely Executions in the Horde 1308-1339," Forschungen zur Osteuropaischen Geschichte 38 (1988), 9-19.